Broj: 01-076/25-3443/2

Podgorica, 28.07.2025. godine

Klub poslanika Građanski pokret URA

Poslanik, g-din Dritan Abazović

**POSLANIČKO PITANJE**

Nakon brojnih ubistava i vraćanja kriminalnih obračuna na ulicama, da li i dalje ostajete pri stavu da vas ne zanima bezbjednost?

**ODGOVOR**

Poslaniče Abazoviću,

Ne komuniciramo istim jezikom. Vaš je pun zamjene teza i zlonamjernih interpretacija kojima se služite da diskreditujete druge. To je ništa drugo do izraz nemoći sa vrlo jasnim ciljem da u kontinuitetu manipulišete javnim mnjenjem stvarajući kakofoniju u kojoj se se najbolje snalaze oni koji ne govore istinu.

Stoga, vrlo precizno, a što sam i ranije kazao, moja izjava u odnosu na sektor bezbjednosti odnosila se isključivo na striktno poštovanje principa operativne nezavisnosti i primjene principa depolitizacije kada je riječ o postupanju organa obavještajno bezbjednosnog sektora.

Sa druge strane, a imajući u vidu aktuelne bezbjednosne prilike, poražavajuće je što kao poslanik koristite priliku za politička razračunavanja jer budite sigurni da im na ovom terenu nije ni mjesto ni vrijeme. Posebno, jer ste najmanje pozvani da bilo kome išta spočitavate, a razloge najbolje znate i sami.

Važno je, javnosti radi, imati u vidu da nijedan aktuelni izazov nije rezultat trenutnih prilika već godina urušavanja sistema bezbjednosti koje danas dolaze na naplatu.

No, sa druge strane potpuno je zlonamjerno imputirati mi da me ne zanima bezbjednost. Ako ništa drugo onda zbog činjenice što sam kao predsjednik Vlade, ujedno i predsjednik Vijeća za nacionalnu bezbjednost, koje ima ključnu ulogu u kreiranju bezbjednosnih politika.

Informacije radi, u toku dosadašnjih aktivnosti Vijeća ključna tema bila je u datom trenutku aktuelna bezbjednosna situacija, sa jasno definisanim mjerama usmjerenim na efikasan insitucionalni odgovor.

Zahvaljujući našoj i posvećenosti Biroa za operativnu koordinaciju, saradnja organa obavještajno bezbjednosnog sektora je na najvišem nivou.

Apsolutno sam svjestan činjenice da vam smetaju respektabilni rezultati potvrđeni od strane svih međunarodnih partnera, unaprijeđen institucionalni odgovor i povećanje nivoa efikasnosti prilikom rasvjetljavanja teških krivičnih djela. Kao i primjena međunarodnih standarda, raskrinkavanje saradničke mreže organizovanih kriminalnih grupa u organima obavještajno bezbjednosnog sektora i oslobađanje dugogodišnje balasta korupcije.

Obzirom da ste u više navrata potencirali činjenicu da u vrijeme Vašeg mandata, nije bilo krivičnih djela koja su počinjena kao posljedica sukoba organizovanih kriminalnih grupa, molim Vas da jednom budete iskreni i prema sebi i prema javnosti i da javno ukažete da nije riječ o Vašim zaslugama - već isključivo zaslugama međunarodne obavještajne zajednice, koja je svojim aktivnostima doprinijela tada trenutnoj pasivizaciji aktivnosti visokorizičnih organizovanih kriminalnih grupa.

Kako Vas je i na koji način interesovala bezbjednost u vrijeme mandata Vaše Vlade, najbolje govori činjenica da su za to vrijeme na mnogim značajnim pozicijima u obavještajno bezbjednosnom sektoru postavljena lica koja se sada lišavaju slobode i koja se nalaze na optužnicama Specijalnog državnog tužilaštva, zbog krivičnih djela sa elementima organizovanog kriminala.

No, budite uvjereni - vetingom u policiji i sektoru bezbjednosti obračunaćemo se i sa takvom zaostavštinom, stvarajući profesionalnu i efikasnu službu koja radi u interesu građana i države.

Vladavini kriminala u bezbjednosnom sektoru je odzvonilo.

S poštovanjem,

 **PREDSJEDNIK VLADE**

 mr Milojko Spajić